1. úloha: Týždeň od 27. septembra do 3. októbra 2026

Prebudené srdcia: Počiatky adventizmu v Poľsku

V roku 1888, keď bolo Poľsko stále rozdelené a jeho ľud zápasil pod cudzou nadvládou, sa objavil záblesk nového duchovného svetla – malý, tichý a plný nádeje. V tom roku sa Herman Szkubowiec, prvý Poliak, ktorý sa stal adventistom siedmeho dňa, presťahoval z Krymu do Žarnovky (Zarnówka) na Volyni a položil tu základy pre to, čo sa stalo prvým adventistickým zborom na poľskom území.

Z týchto skromných začiatkov sa adventné posolstvo začalo šíriť. V roku 1893 sa dvaja z prvých poľských veriacich, Karol Fendel a Jozef Szlodzinski, vydali zo Zarnówky do Lodže. Tam sa o svoju vieru podelili s baptistickou rodinou Lachovcov. Lachovci prijali adventné posolstvo a otvorili svoj domov pre sobotné bohoslužby. Nebola to ľahká doba na šírenie nových náboženských myšlienok. Politickému a náboženskému prostrediu v Poľsku dominovala tradícia a podozrievavosť voči cudzincom a novotám. No v srdci Lodže, uprostred protivenstiev a neistoty, zapustilo adventné posolstvo korene v modlitebných domácich spoločenstvách. V roku 1895 vznikol v Lodži nový zbor, posilnený verejnými zhromaždeniami, ktoré viedol ruský kazateľ Henrich Loebsack, ktorý v meste pokrstil prvých členov Cirkvi adventistov.

Inšpiratívny okamih nastal, keď kazateľ Herbert Schmitz, Nemec, ktorý nehovoril po poľsky, pocítil povolanie kázať vo Varšave. Neodradila ho jazyková bariéra a chodil od dverí k dverám, pričom hľadal nemecké priezviská. Keď ho pozvali dnu, vysvetľoval adventnú vieru. Hoci okruh poslucháčov bol malý a väčšinou nemecky hovoriaci, toto semienko viery rástlo. Za niekoľko mesiacov bol v hlavnom meste zorganizovaný zbor, v ktorom sa bohoslužby časom začali konať aj v poľštine.

Do roku 1912 viedlo rozrastajúce sa dielo v Poľsku k vytvoreniu Poľskej misie so Schmitzom na čele. V tom istom roku bola zorganizovaná aj Moravsko-sliezska misia, ktorá pôsobila v južných oblastiach dnešného Poľska, ako sú Bielsko-Biała, Tešín (Cieszyn) a Skočov (Skoczów). Táto misia položila základy pre celé generácie poľských adventistických kazateľov.

Napriek skaze prvej svetovej vojny sa adventné posolstvo šírilo ďalej. V roku 1921 bola oficiálne zorganizovaná Poľská únia Cirkvi adventistov siedmeho dňa. S vtedajšími 1 080 členmi sa novozjednotené združenia pustili do obnovy a rozširovania. Nasledovali evanjelizačné zhromaždenia, knižná evanjelizácia a zakladanie škôl.

Snáď najpozoruhodnejším príbehom však zostáva svedectvo oných prvých misionárov – skromných priekopníkov, ktorí klopali na dvere, kázali v súkromných domoch a v tajnosti krstili nových veriacich.

Keď Poľsko v roku 1988 oslavovalo sté výročie adventistického diela, z malej skupinky schádzajúcej sa v dome rodiny Lachovcov sa stala živá celonárodná cirkev. Ich odvaha a presvedčenie nám pripomínajú, že svetlo evanjelia svieti najjasnejšie na temných miestach – zažaté vierou, rozdúchavané láskou a nesené tými, ktorí sú ochotní ísť.

